2001/511/EY: Neuvoston päätös, tehty 27 päivänä kesäkuuta 2001, poikkeuksellisesta lisärahoitusavusta Kosovolle



Virallinen lehti nro L 183 , 06/07/2001 s. 0042 - 0043



Neuvoston päätös, tehty 27 päivänä kesäkuuta 2001, poikkeuksellisesta lisärahoitusavusta Kosovolle (2001/511/EY) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 308 artiklan, ottaa huomioon komission ehdotuksen, ottaa huomioon Euroopan parlamentin lausunnon(1), sekä katsoo seuraavaa: (1) Ennen ehdotuksensa esittämistä komissio on kuullut talous- ja rahoituskomiteaa. (2) Yhdistyneiden Kansakuntien turvallisuusneuvosto hyväksyi 10 päivänä kesäkuuta 1999 päätöslauselman 1244 (1999), jolla on tarkoitus edistää huomattavan autonomian ja itsehallinnon toteuttamista Kosovossa Jugoslavian liittotasavallan osana, kunnes asiassa saavutetaan lopullinen ratkaisu. (3) Kansainvälinen yhteisö on päätöslauselmaan 1244 (1999) nojautuen perustanut Kosovoon kansainväliset turvallisuusjoukot (KFOR) ja väliaikaisen siviilihallinnon (United Nations Interim Administration Mission in Kosovo, UNMIK). (4) UNMIK muodostuu neljästä osasta ("pilarista"), ja Euroopan unioni on ottanut johtavan aseman(2) talouden jälleenrakennuksesta vastaavassa neljännessä pilarissa. (5) UNMIK on pyrkinyt ja pyrkii jatkossakin saamaan Kosovon tärkeimmät poliittiset puolueet ja etniset yhteisöt mukaan toimintaansa. (6) UNMIK ja erityisesti sen IV pilari ovat edistyneet merkittävästi institutionaalisten, oikeudellisten ja taloudellisten puitteiden rakentamisessa terveen, markkinaperiaatteisiin pohjautuvan talouden luomiseksi. UNMIK on perustanut toimivan pankki- ja maksujärjestelmän ja edistänyt yksityissektorin kehittymistä. Se on myös edistänyt tulopohjan kehittämistä ja menojen hillintää. (7) UNMIK on perustanut valtiontalouden keskusviranomaisen (Central Fiscal Authority, CFA), jolla edistetään avointen ja tilinpitoon perustuvien menetelmien käyttöä Kosovon talousarvion hallinnoinnissa. (8) UNMIK:n esittämien ja Kansainvälisen valuuttarahaston (IMF) tukemien arvioiden perusteella Kosovo tarvitsee ulkoista tukea terveen markkinatalouden ja siviilihallinnon luomista varten. On arvioitu, että vuoden 2001 loppuun mennessä tarvitaan noin 90 miljoonaa euroa poikkeuksellista ulkoista rahoitusapua. (9) UNMIK on esittänyt pyynnön poikkeuksellisesta rahoitusavusta. Kansainvälinen yhteisö katsoo, että monen rahoittajan kesken jaetun ulkoisen talousarviotuen myöntäminen edistää ratkaisevasti UNMIK:n laatimassa Kosovon talousarviossa esitettyjen lisärahoitustarpeiden kattamista. (10) Kosovo ei saa lainaa kotimaasta eikä ulkomailta eikä se myöskään pääse kansainvälisten rahoituslaitosten jäseneksi eikä siten hyödy niiden ohjelmiin liittyvästä rahoitusavusta. (11) Vaikka taloudellinen toimeliaisuus on elpynyt varsin nopeasti kriisin jälkeen, Kosovon talouden kehitystaso on alhainen ja maan BKT henkeä kohden on arvioiden mukaan yksi alueen ja Euroopan pienimmistä. (12) Kosovon talouden nykyinen kehittymättömyys on seurausta pitkäaikaisista laiminlyönneistä sekä kriisin yhteydessä syntyneistä vahingoista, joita ei voida korjata nopeasti. Ne vaativat luotettavaa tukea huomattavan pitkän aikaa, jotta voidaan perustaa kestävät instituutiot ja saavuttaa pitkäaikainen talouskasvu. (13) Yhteisö on pitänyt rahoitusapua sopivana keinona edistää Kosovon taloudellisten vaikeuksien lievittämistä poikkeuksellisen vaikeassa tilanteessa ja on jo neuvoston päätöksen 2000/140/EY(3) nojalla myöntänyt apua suorina avustuksina 35 miljoonaa euroa jo vuonna 2000. (14) Yhteisön yhteistyössä muiden rahoittajien kanssa myöntämä rahoitusapu UNMIK:n käyttöön annettavina suorina avustuksina Kosovon asukkaiden tukemiseksi on edelleen aiheellinen toimenpide. (15) Rahoitusapu on osa Kosovolle myönnettäväksi varattua kokonaistukea ja riippuu siten siitä, onko varoja käytettävissä yleisessä talousarviossa, tämän kuitenkaan rajoittamatta budjettivallan käyttäjän valtuuksia. (16) Poikkeuksellista rahoitusapua hallinnoi komissio kuullen talous- ja rahoituskomiteaa. (17) Perustamissopimuksessa ei ole muuta tämän päätöksen tekemiseen valtuuttavaa määräystä kuin 308 artikla, ON PÄÄTTÄNYT SEURAAVAA: 1 artikla 1. Sen rahoitusavun lisäksi, josta neuvosto on päättänyt 14 päivänä helmikuuta 2000 tehdyllä päätöksellään 2000/140/EY, yhteisö antaa UNMIK:n käyttöön poikkeuksellista rahoitusapua yhdessä muiden rahoittajien suoritusten kanssa annettavina suorina avustuksina enintään 30 miljoonaa euroa helpottaakseen Kosovon taloudellista tilannetta, edistääkseen keskeisten hallintotoimintojen luomista ja jatkamista sekä tukeakseen terveiden talouden puitteiden kehittymistä. 2. Komissio hallinnoi tätä rahoitusapua kuullen tiiviisti talous- ja rahoituskomiteaa ja tavalla, joka on kaikkien Kansainvälisen valuuttarahaston ja UNMIK:n tai Kosovon muiden kansainvälisesti tunnustettujen viranomaisten välillä tehtyjen sopimusten tai saavutetun yhteisymmärryksen mukainen. 2 artikla 1. Komissiolla on talous- ja rahoituskomiteaa kuultuaan valtuudet sopia UNMIK:n kanssa rahoitusapuun liitettävistä talouspolitiikkaa koskevista ehdoista. Näiden ehtojen on oltava 1 artiklan 2 kohdassa mainittujen sopimusten mukaiset. 2. Komissio tarkastaa säännöllisin väliajoin kuullen talous- ja rahoituskomiteaa ja ollen yhteydessä Kansainväliseen valuuttarahastoon ja Maailmanpankkiin, että Kosovon talouspolitiikassa otetaan tämän rahoitusavun tavoitteet ja talouspolitiikalle asetetut ehdot huomioon. 3 artikla 1. Rahoitusapu annetaan UNMIK:n käyttöön vähintään kahdessa erässä. Ensimmäinen erä annetaan UNMIK:n käyttöön 2 artiklan säännösten mukaisesti UNMIK:n ja yhteisön välisen yhteisymmärryspöytäkirjan perusteella. 2. Toinen ja mahdolliset sitä seuraavat erät annetaan UNMIK:n käyttöön 2 artiklan säännösten mukaisesti, kun 2 artiklan 1 kohdassa tarkoitetut talouspolitiikkaa koskevat ehdot on täytetty, mutta ei ennen kuin kolme kuukautta on kulunut edellisen erän maksamisesta. 3. Varat annetaan UNMIK:n käyttöön valtiontalouden keskusviranomaisen kautta yksinomaan Kosovon julkisen talouden rahoitustarpeita varten. 4 artikla Kaikki tämän päätöksen tekemiseen ja siinä tarkoitetun toiminnan toteuttamiseen liittyvät yhteisölle aiheutuvat kustannukset maksaa tarvittaessa UNMIK. 5 artikla Komissio antaa Euroopan parlamentille ja neuvostolle vuosittain kertomuksen siihen sisältyvine arvioineen tämän päätöksen täytäntöönpanosta. Tehty Luxemburgissa 27 päivänä kesäkuuta 2001. Neuvoston puolesta Puheenjohtaja B. Rosengren (1) Lausunto annettu 14. kesäkuuta 2001 (ei vielä julkaistu virallisessa lehdessä) (2) Turvallisuusneuvoston päätöslauselman 1244 (1999) 10 kohdan mukainen pääsihteerin raportti: International civil presence in Kosovo, S/1999/672, 12. kesäkuuta 1999, II.5. (3) EYVL L 47, 19.2.2000, s. 28.